CELEX: 52008XG1213(02)
Language: hu
Date: 2008-12-13
Title: A Tanács következtetései az építészetről: a kultúra hozzájárulása a fenntartható fejlődéshez

13.12.2008   
            
            
               HU
            
            
               Az Európai Unió Hivatalos Lapja
            
            
               C 319/13
            
         A Tanács következtetései az építészetről: a kultúra hozzájárulása a fenntartható fejlődéshez
   (2008/C 319/05)
   AZ EURÓPAI UNIÓ TANÁCSA,
   1.   HIVATKOZÁSSAL:
   
               —
            
            
               az Európai Közösséget létrehozó szerződésre,
            
         
               —
            
            
               a városi és vidéki környezetben az építészet minőségéről szóló, 2001. február 12-i tanácsi állásfoglalásra (1), amely megállapítja, hogy az építészet minden egyes ország kultúrájának és életének alapvető eleme,
            
         
               —
            
            
               a kulturális és a kreatív ágazatoknak a lisszaboni célkitűzések eléréséhez való hozzájárulásáról szóló, 2007. május 24-i tanácsi következtetésekre (2), amely hangsúlyozza, hogy a kulturális tevékenységek és a kreatív ágazatok – mint például az építészet – az innováció és a technológia fellendítése tekintetében alapvető fontosságúak, továbbá a jövőben a fenntartható növekedés kulcsfontosságú motorját jelentik,
            
         
               —
            
            
               valamint a 2007. május 10-i bizottsági közleményhez (3) kapcsolódó, az európai kulturális menetrendről szóló, 2007. november 16-i tanácsi állásfoglalásra (4), amely kiemeli a kultúra átfogó szerepét.
            
         2.   TUDOMÁSUL VÉVE:
   
               —
            
            
               az Európai Uniónak a fenntartható fejlődésre vonatkozó, az Európai Tanács 2006. június 15–16-i ülésén elfogadott, megújult stratégiáját (5), amelynek átfogó célja olyan intézkedések meghatározása és kidolgozása, amelyek lehetővé teszik az EU számára mind a jelen, mind a jövő nemzedékek életminősége folyamatos javításának megvalósítását olyan fenntartható közösségek létrehozása révén, amelyek hatékonyan gazdálkodnak az erőforrásokkal és hatékonyan használják fel azokat, valamint ki tudják aknázni a gazdaságban rejlő ökológiai és szociális innovációs lehetőségeket, és ezáltal biztosítják a fellendülést, a környezetvédelmet és a társadalmi kohéziót,
            
         
               —
            
            
               a városfejlesztésért felelős miniszterek 2007. május 24-i, a fenntartható európai városról szóló lipcsei chartáját (6), amelyben hangsúlyozták az építészeti kultúra fontosságát, és felszólítottak a városok gazdasági, társadalmi, ökológiai és kulturális dimenzióit is magában foglaló, a különböző közigazgatási és politikai felelősségi szintek, valamint a köz- és magánszféra szereplőinek együttműködésén alapuló, integrált szemléletű városfejlesztés elfogadására.
            
         3.   ÜDVÖZÖLVE:
   
               —
            
            
               az Európai Építészetpolitikai Fórumnak az építészet minősége és a fenntartható fejlődés jelentette kihívásokkal kapcsolatos munkáját.
            
         4.   HANGSÚLYOZVA, HOGY:
   
               —
            
            
               az építészet mint kreatív kulturális diszciplína és technológiai innovációs ágazat kiválóan példázza, hogyan tud a kultúra hozzájárulni a fenntartható fejlődéshez, figyelembe véve a városok kulturális dimenziójára, valamint a gazdaságra, a társadalmi kohézióra és a környezetre gyakorolt hatását,
            
         
               —
            
            
               az építészet a kultúra átfogó jellegű eleme, amennyiben nemcsak a kulturális, hanem egyéb szakpolitikai területekhez is hozzátartozik.
            
         5.   FIGYELEMBE VÉVE, HOGY:
   
               —
            
            
               az európai városok ma jelentős kihívásokkal szembesülnek: a demográfiai változások és ezek következményeképpen a városok terjeszkedése, a környezeti problémák és az éghajlatváltozás elleni küzdelem, a társadalmi kohézió megőrzése, különösen a gazdasági és kulturális változások fényében, továbbá az építészeti és kulturális örökség védelme és előtérbe helyezése,
            
         
               —
            
            
               e kihívásokra a fenntartható városfejlesztés keretében kell megadni a választ, amely olyan integrált és kreatív szemléletet jelent, amelyben a kultúra, a gazdaság, a közösség és a környezet egyaránt fontos szerepet játszik,
            
         
               —
            
            
               a fenntartható városfejlesztés az alábbiakat foglalja magában:
               
                           —
                        
                        
                           kiemelt figyelmet kell szentelni az építészet minőségének és sokszínűségének – amelyek a kulturális sokszínűség alkotóelemei –, az örökség megőrzésének és hasznosításának, valamint a természeti és városi táj egyediségének,
                        
                     
                           —
                        
                        
                           hozzá kell járulni az olyan projektek menedzseléséhez, amelyek támogatják a területek és az építmények használatát és átalakítását, főként a barnamezőkét, valamint az éghajlatváltozás elleni küzdelem keretében jól gazdálkodnak az energiaforrásokkal és csökkentik a szennyezést,
                        
                     
                           —
                        
                        
                           újszerű építészeti és várostervezési megközelítéssel kell válaszolni a városlakók életmódjának alakulására, különösen a mobilitásból és a demográfiai változásokból eredő kihívásokra, valamint a társadalmi kohézió, a lakosság keveredése, a kultúrák közötti párbeszéd és a lakossági részvétel célkitűzéseire,
                        
                     
                           —
                        
                        
                           támogatni kell a színvonalas építészeti alkotótevékenységet, amely része a városok gazdasági erejének és turisztikai vonzerejének,
                        
                     
         
               —
            
            
               az építészet összefogó és innovációs szerepet tölt be a fenntartható városfejlesztés megvalósításában, különösen amennyiben:
               
                           —
                        
                        
                           lehetővé teszi az olyan, esetenként eltérő elvárások összeegyeztetését, mint az épületek, illetve a városkép megőrzése és a kortárs alkotás vagy a városlakók jogos kívánságai és a város terjeszkedésének kordában tartása,
                        
                     
                           —
                        
                        
                           sokszínűsége, színvonala és alkotó jellege következtében hozzájárul a városlakók kulturális gazdagodásához és jobb életminőségéhez, továbbá a városok gazdasági, kereskedelmi és turisztikai fejlődéséhez, különösen a kis- és középvállalkozások lehetőséghez juttatása révén,
                        
                     
         
               —
            
            
               a fenntartható városfejlesztés ugyanakkor alkalmat ad az alkotásra, az innovációra, valamint az építészet elméletének megújítására, továbbá a hagyományos technikák újraértelmezésére és felélesztésére.
            
         6.   ÉRDEKLŐDÉSSEL VÉVE TUDOMÁSUL:
   
               —
            
            
               számos európai város – különösen a Kultúra Európai Fővárosa keretében indított – kezdeményezéseit, amelyek célja, hogy a kultúrát és különösen az építészetet megújulásuk fő eszközévé tegyék,
            
         
               —
            
            
               a „kreatív városok” létrejöttét, ahol a fenntartható városfejlesztés új versenyképességi tényezőkre, például a városi infrastruktúra színvonalára, valamint a kultúra és az ipar kölcsönös kapcsolatára alapul.
            
         7.   FELKÉRI A TAGÁLLAMOKAT ÉS A TANÁCSOT, HOGY HATÁSKÖRÜKBEN ÉS A SZUBSZIDIARITÁS ELVÉNEK TISZTELETBEN TARTÁSÁVAL:
   
               —
            
            
               vegyék figyelembe az építészetet és sajátosságait – különösen kulturális dimenzióját – valamennyi érintett szakpolitikában, elsősorban a kutatáspolitikában, a gazdasági és társadalmi kohézió, a fenntartható fejlődés, továbbá az oktatás terén,
            
         
               —
            
            
               a műszaki előírásokon kívül dolgozzanak ki az építészet számára átfogó gazdasági, társadalmi, kulturális és környezeti célkitűzéseket magában foglaló szemléletet,
            
         
               —
            
            
               segítsék elő az építészetben, a város- és tájrendezés területén a fenntartható fejlődéshez kapcsolódó innovációt és kísérletezést, különösen az európai szakpolitikák és programok keretében, valamint a közbeszerzés során,
            
         
               —
            
            
               ösztönözzék az építészeti ágazat és a fenntartható fejlődéshez való hozzájárulás – különösen statisztikai szempontú – jobb megismerését,
            
         
               —
            
            
               hívják fel a nyilvánosság figyelmét az építészetnek és a várostervezésnek az életminőség színvonalának javításában betöltött szerepére, és ösztönözzék a lakossági részvételt a fenntartható városfejlesztésben,
            
         
               —
            
            
               vizsgálják meg – a szakemberekkel együttműködve, több tagállam tapasztalatai fényében – egy évente megrendezendő európai építészeti esemény megvalósíthatóságát,
            
         
               —
            
            
               egymással együttműködésben biztosítsák e következtetések nyomon követését, és 2012-ig készítsenek felmérést a végrehajtásukról.
            
         8.   FELKÉRI A TAGÁLLAMOKAT, HOGY:
   
               —
            
            
               törekedjenek arra, hogy az építészet már az építészeti, város-, illetve tájrendezési vagy területrehabilitációs projekt megtervezésétől kezdve összefogó és innovációs szerepet játsszék a fenntartható fejlődés folyamatában,
            
         
               —
            
            
               járuljanak hozzá az építészet – mint kulturális és kreatív ágazat – gazdasági növekedési és foglalkoztatási képességének emeléséhez,
            
         
               —
            
            
               különösen a művészeti és kulturális nevelés keretében mozdítsák elő az építészettel – többek között az örökséggel – és a lakókörnyezettel kapcsolatos oktatást,
            
         
               —
            
            
               támogassák az építészeknek, város- és tájrendezőknek a fenntartható fejlődéssel kapcsolatos alap- és továbbképzését,
            
         
               —
            
            
               a kreativitás és innováció európai évének (2009) végrehajtása keretében hívják fel a figyelmet az építészetre,
            
         
               —
            
            
               adott esetben alkalmazzák a kultúra területén alkalmazott nyitott koordinációs módszert.
            
         9.   FELKÉRI A BIZOTTSÁGOT, HOGY:
   
               —
            
            
               vegye figyelembe az építészetet a kulturális és kreatív ágazatokról szóló zöld könyve elkészítésekor,
            
         
               —
            
            
               az építészettel kapcsolatos kihívások és/vagy kérdések megvitatásába és konzultációkba vonja be a köz- és magánszféra építészeti szakértőinek és gyakorlati szakembereinek hálózatait, például az Európai Építészetpolitikai Fórumot,
            
         
               —
            
            
               ezekkel a hálózatokkal és az építészeti iskolák európai hálózatával együttműködésben ösztönözze az alábbiakat:
               
                           —
                        
                        
                           információnyújtás, valamint a bevált gyakorlat és a kutatási eredmények cseréje az építészek, kivitelezők és felhasználók között,
                        
                     
                           —
                        
                        
                           fiatal építészek, város- és tájtervező szakemberek képzése a fenntartható fejlődés területén, munkáik, valamint a köz- és magánmegrendelésekhez való hozzájutásuk támogatása.
                        
                     
         
      (1)  HL C 73., 2001.3.6., 6. o.
   
   
      (2)  HL C 311., 2007.12.21., 7. o.
   
   
      (3)  9496/07 és ADD 1.
   
      (4)  HL C 143., 2008.6.10., 9. o.
   
   
      (5)  10117/06.
   
      (6)  http://www.eu2007.de/en/News/download_docs/Mai/0524-AN/075DokumentLeipzigCharta.pdf